ภาพรวมการเลือกตั้งนายกและสมาชิก อบต.ทั่วประเทศ เป็นไปด้วยความเรียบร้อย พบการร้องเรียนกว่า 260 เรื่อง
นายกิตติพงษ์ บริบูรณ์ รองเลขาธิการคณะกรรมการการเลือกตั้ง หรือ กกต. กล่าวว่า ภาพรวมการเลือกตั้งนายกและสมาชิกสภาองค์การบริหารส่วนตำบล (อบต.) ทั่วประเทศเป็นไปด้วยความเรียบร้อย หลังปิดหีบเลือกตั้งทุกหน่วยได้ดำเนินการนับคะแนนยังหน่วยเลือกตั้ง ระหว่างการลงคะแนนได้รับรายงาน พบการกระทำความผิดกฎหมายเลือกตั้ง เช่น กรณีฉีกบัตรเลือกตั้ง ที่จังหวัดกาญจนบุรี ขอนแก่น และกรณีใช้บัตรเลือกตั้งของบุคคลอื่นมาใช้สิทธิ์ โดยคณะกรรมการประจำหน่วยเลือกตั้งได้ให้พนักงานสอบสวนดำเนินการตามกฎหมาย เบื้องต้นพบการร้องเรียนกว่า 260 เรื่อง ส่วนใหญ่เป็นความผิดกรณีแจกเงิน ซื้อสิทธิ์ขายเสียง อยู่ในขั้นตอนการดำเนินงานสืบสวนตามระเบียบ ส่วนการประกาศผลเลือกตั้ง หากเป็นการเลือกตั้งโดยสุจริตเที่ยงธรรมจะประกาศผลภายใน 30 วันหรือภายในวันที่ 28 ธันวาคม 2564 แต่หากพบการทุจริตและต้องดำเนินการไต่สวน หรือการจัดเลือกตั้งใหม่ จะต้องดำเนินการและประกาศผลภายในกรอบเวลา 60 วัน หรือภายในวันที่ 27 มกราคม 2565สำหรับประชาชนที่ไม่ได้เดินทางไปใช้สิทธิ ยังสามารถแจ้งเหตุความจำเป็นได้ทั้งการแจ้งผ่านสำนักทะเบียนที่มีรายชื่อในทะเบียนบ้าน ทางไปรษณีย์ เว็บไซต์ หรือแอปพลิเคชันสมาร์ทโหวต ได้จนถึงวันที่ 5 ธันวาคมนี้